**Obrazloženje uz Prijedlog Odluke o načinu i naplati parkiranja na javnim parkiralištima na području Grada Ivanca**

Člankom 104. stavkom 1. Zakona o komunalnom gospodarstvu ("Narodne novine" broj 68/18 i 110/18) određeno je kako u svrhu uređenja naselja te uspostave i održavanja komunalnog reda u naselju predstavničko tijelo jedinice lokalne samouprave donosi odluku o komunalnom redu kojom se propisuje:

- uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih ili pravnih osoba u dijelu koji je vidljiv površini javne namjene, te određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta,

- način uređenja i korištenja površina javne namjene i zemljišta u vlasništvu jedinice lokalne samouprave za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama,

**- uvjete korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila,**

- održavanje čistoće i čuvanje površina javne namjene, uključujući uklanjanje snijega i leda s tih površina.

Također, stavkom 5. članka 104. Zakona o komunalnom gospodarstvu propisano je da se **sadržaj odluke o komunalnom redu može propisati i sa više odluka.**

Način i naplata parkiranja na području Grada Ivanca do sada je bilo regulirano Pravilnikom o načinu i naplati parkiranja na javnim parkiralištima na području Grada Ivanca (»Službeni vjesnik Varaždinske županije«, broj 4/10, 7/11, 42/11) donesenim na temelju Odluke o uređenju prometa na području Grada Ivanca („Službeni vjesnik Varaždinske županije“ 3/09 i 49/09) kao akt gradonačelnika.

Slijedom prije navedenih odredbi Zakona o komunalnom gospodarstvu, potrebno je uvjete korištenja javnih parkirališta i drugih površina javne namjene za parkiranje vozila uskladiti sa važećim Zakonom. Veći dio odredbi trenutno važećeg Pravilnika o načinu i naplati parkiranja na javnim parkiralištima na području Grada Ivanca nije izmijenjen, već je pretočen u novu predloženu Odluku, a važnija izmjena je u članku 7. trenutno važećeg Pravilnika gdje su utvrđena parkirališta S. Zone te je iz istog brisana četvrta alineja - *Ul. Lj. Gaja - dvorišna kod zgrada br. 8-10, 11,12-14 i ulična kod br. 13-15,17-19,* iz razloga jer se radi o čestici koja je u privatnom vlasništvu, a stanari navedene stambene zgrade nisu bili suglasni da se ista privede javnoj namjeni kao do sada, već navedena površina prestaje biti parkiralište s naplatom i o istoj će se sami stanari brinuti, održavati je, čistiti i uređivati.

Ostale odredbe Pravilnika prenesene su u novu predloženu Odluku o načinu i naplati parkiranja na javnim parkiralištima na području Grada Ivanca, stoga se predlaže Gradskom vijeću Grada Ivanca donošenje Odluke kao u prijedlogu.

**Upravni odjel za urbanizam, komunalne poslove i zaštitu okoliša**